作者:無名氏
標題:梅花引
內容:園林靜。蕭索景。寒梅漏洩東君信。探春回。探春回。四時卻被，伊家苦相催。江村畔。開爛熳。看看又近年光晚。綻芬芳。噴清香。壽陽宮裡，愛學靚梳妝。夭桃紅杏誇顏色。爭似情懷雪中拆。冒嚴寒。冒嚴寒。遊蜂戲蝶，莫作等閒看。故人別後知何處。春色嶺頭逢驛使。贈新詩。折高枝。樓上一聲，羌管不須吹。